LATVIJAS REPUBLIKAS MINISTRU KABINETS

2021. gada Rīkojums Nr.

Rīgā (prot. Nr. .§)

**Par valsts ģimnāzijas statusa anulēšanu Krāslavas Valsts ģimnāzijai**

1. Ministru kabinets (adrese – Brīvības bulvāris 36, Rīga, LV-1520) ir izskatījis izglītības un zinātnes ministra ierosinājumu anulēt Krāslavas Valsts ģimnāzijai (juridiskā adrese – Pils iela 5, Krāslava, Krāslavas nov., LV-5601, reģistrācijas numurs Izglītības iestāžu reģistrā – 4219902694) valsts ģimnāzijas statusu un konstatē:

1.1. Krāslavas Valsts ģimnāzijai ar Ministru kabineta 2008. gada 31. marta rīkojumu Nr. 177 “Par valsts ģimnāzijas statusa piešķiršanu” ir piešķirts valsts ģimnāzijas statuss;

1.2. saskaņā ar Ministru kabineta 2020. gada 11. augusta noteikumu Nr. 518 “Kārtība, kādā tiek piešķirts un anulēts valsts ģimnāzijas statuss” (turpmāk – noteikumi Nr. 518) 12. punktu attiecībā uz izglītības iestādi, kurai valsts ģimnāzijas statuss piešķirts ar Ministru kabineta lēmumu, kas pieņemts līdz 2019. gada 31. augustam (ieskaitot), līdz 2021. gada 31. augustam piemēro Ministru kabineta 2001. gada 20. marta noteikumus Nr. 129 “Ģimnāzijas un valsts ģimnāzijas statusa piešķiršanas un anulēšanas kārtība un kritēriji” (turpmāk – noteikumi Nr. 129). Noteikumu Nr. 129 9. punkts noteic, ka, ja valsts ģimnāzija divus gadus pēc kārtas (pēc stāvokļa uz 5. septembri) neatbilst šo noteikumu 5. punktā minētajiem kritērijiem, izglītības un zinātnes ministrs ne vēlāk kā mēnesi pirms nākamā mācību gada sākuma ierosina Ministru kabinetam anulēt izglītības iestādei piešķirto valsts ģimnāzijas statusu;

1.3. Krāslavas Valsts ģimnāzijas izglītojamo mācību sasniegumu vidējais procentuālais novērtējums centralizētajos eksāmenos 2019. un 2020. gadā ir bijis neatbilstošs noteikumu Nr. 129 5.4.1. apakšpunktā minētajam kritērijam. Noteikumu Nr. 129 5.4.1. apakšpunktā noteikts, ka uz valsts ģimnāzijas statusu var pretendēt izglītības iestāde, kurā iepriekšējos divus mācību gadus izglītojamo mācību sasniegumu vidējais procentuālais novērtējums centralizētajos eksāmenos ir bijis vismaz par 10 procentiem augstāks nekā vidējais procentuālais novērtējums valstī. Atbilstoši Izglītības un zinātnes ministrijas sniegtajai informācijai Krāslavas Valsts ģimnāzijas izglītojamo mācību sasniegumu vidējais procentuālais novērtējums centralizētajos eksāmenos bijis attiecīgi par 7,28 procentiem augstāks nekā vidēji valstī 2019. gadā (Krāslavas Valsts ģimnāzijā 56,22 procenti, valstī vidēji – 48,94 procenti) un par 9,11 procentiem augstāks nekā vidēji valstī 2020. gadā (Krāslavas Valsts ģimnāzijā 60,72 procenti, valstī vidēji – 51,61 procents);

1.4. Krāslavas Valsts ģimnāzijas izglītojamo skaits 10.-12. klasē 2019. un 2020. gadā ir bijis neatbilstošs noteikumu Nr. 129 5.1.3. apakšpunktā minētajam kritērijam. Noteikumu Nr. 129 5.1.3. apakšpunktā noteikts, ka uz valsts ģimnāzijas statusu var pretendēt izglītības iestāde, kuras 10.-12. klasē, ja iestāde atrodas administratīvajā teritorijā, kas nav republikas pilsēta, mācās ne mazāk par 120 izglītojamiem. Krāslavas Valsts ģimnāzijā kopējais izglītojamo skaits 10.-12. klasē pēc stāvokļa uz 2019. gada 5. septembri bijis 106 izglītojamie un pēc stāvokļa uz 2020. gada 5. septembri – 109 izglītojamie.

2. Krāslavas Valsts ģimnāzija 2020. gada 20. novembra vēstulē   
Nr. 1-9/126 sniegusi viedokli Izglītības un zinātnes ministrijai par plānoto rosinājumu anulēt valsts ģimnāzijas statusu, un sarunā, kas notika 2021. gada 21. aprīlī un kurā piedalījās Izglītības un zinātnes ministrijas, Krāslavas Valsts ģimnāzijas, Krāslavas novada domes un Krāslavas novada Izglītības pārvaldes pārstāvji, sniegtais viedoklis ir uzturēts:

2.1. Krāslavas Valsts ģimnāzija minētajā vēstulē informē, ka Krāslavas Valsts ģimnāzijas vidējās izglītības pakāpes klasēs līdz 2020./2021. mācību gadam tika uzņemti visi izglītojamie, kas pietiekamā līmenī beiguši pamatizglītības pakāpi un izteikuši vēlmi mācīties vidējās izglītības pakāpē. Šāda iespēja visiem interesentiem tikusi piedāvāta, jo Krāslavas novadā ir tikai viena vispārējās vidējās izglītības iestāde, kurā mācības notiek latviešu valodā (tuvākās – Daugavpilī (apmēram 42 kilometru attālumā) un Dagdā (apmēram 36 kilometru attālumā), vienlaikus vēl esot iespējai mācīties Rīgas Valsts tehnikuma Krāslavas filiālē). Vidējās izglītības pakāpes klašu piepildījumu ietekmējot ne tikai demogrāfiskais stāvoklis un tas, ka iestāde atrodas pierobežā, bet arī Krāslavas novada domes lēmumi par izglītības iestāžu reformu novadā.

Katru gadu analizējot mācību un audzināšanas procesu, Krāslavas Valsts ģimnāzija secina, ka izglītojamiem tiek sniegtas zināšanas, kas ļauj pilnvērtīgi attīstīties, uzrādīt augstus rezultātus centralizētajos eksāmenos un iestāties un sekmīgi studēt augstākās izglītības iestāžu piedāvātajās budžeta vietās, šādā veidā dodot iespēju izglītojamiem no mazpilsētām īstenot savus mērķus. Krāslavas Valsts ģimnāzija norāda, ka, neskatoties uz iepriekš teikto par iespēju mācīties vidējās izglītības pakāpē bez iestājpārbaudījumiem, Krāslavas Valsts ģimnāzija savā pastāvēšanas laikā ir regulāri sasniegusi augstus rezultātus mācībās, kā arī olimpiādēs un izglītojamo zinātniski pētnieciskajā darbībā. Par to liecinot arī 2019./2020. mācību gada rezultāti – Draudzīgā Aicinājuma fonda Skolu reitingā pilsētu skolu vidū tika iegūta 9. vieta, kā arī Krāslavas Valsts ģimnāzija tiekot nominēta apbalvošanai valsts ģimnāziju grupas reitingā;

2.2. Krāslavas Valsts ģimnāzija norāda uz saviem sasniegumiem Latvijas kultūras kanona konkursos, debašu turnīros un sportā. Krāslavas Valsts ģimnāzija norāda, ka tā piedāvā iespējas izglītojamiem iesaistīties dažādos mākslinieciskās pašdarbības kolektīvos;

2.3. 2020./2021. mācību gadā jaunā mācību satura ieviešanai Krāslavas Valsts ģimnāzija piedāvājot lielāku iespēju izvēli izglītojamiem apgūt viņus interesējošus mācību kursus. Zaudējot valsts ģimnāzijas statusu, šādu iespēju saviem izglītojamiem nodrošināt vairs nebūšot iespējams, un izglītojamie no pierobežas būšot spiesti doties prom;

2.4. pildot metodiskā centra funkcijas, Krāslavas Valsts ģimnāzija nodrošinot iespējas ne vien izglītojamiem, bet arī Krāslavas novada pedagogiem attīstīties – tiekot organizēti un finansiāli atbalstīti dažādi kursi, kas ļaujot pedagogiem mācīties, netērējot personīgos līdzekļus un laiku, lai dotos uz galvaspilsētu;

2.5. 2019./2020. mācību gadā uzrādīto centralizēto eksāmenu rezultātu ziņā esot vērojama acīmredzama izaugsme no 7,28 procentiem pēc stāvokļa uz 2019. gada 5. septembri uz 9,11 procentiem pēc stāvokļa uz 2020. gada 5. septembri virs vidējā procentuālā novērtējuma valstī. Turklāt pēc administratīvi teritoriālās reformas 2021. gadā esot prognozējams izglītojamo skaita pieaugums 10. – 12. klasēs;

2.6. Krāslavas Valsts ģimnāzija norāda, ka, lai arī tā pēdējo gadu laikā nav pilnībā izpildījusi valsts ģimnāzijām noteiktās prasības, tomēr tā uzskata, ka valstiski nozīmīgi būtu saglabāt Krāslavas Valsts ģimnāzijai piešķirto valsts ģimnāzijas statusu.

3. Šā rīkojuma 2. punktā norādītie argumenti nav ņemti vērā turpmāk minēto apsvērumu dēļ:

3.1. tas, ka izglītojamiem tiek sniegtas zināšanas, kas ļauj pilnvērtīgi attīstīties, uzrādīt augstus rezultātus centralizētajos eksāmenos un iestāties un sekmīgi studēt augstākās izglītības iestāžu piedāvātajās budžeta vietās, nav tiešā veidā saistīts ar valsts ģimnāzijas statusu. Krāslavas Valsts ģimnāzijai, anulējot valsts ģimnāzijas statusu un izrietoši nomainot izglītības iestādes tipu uz vidusskolu, ir tiesības īstenot tādas pašas izglītības programmas kā līdz valsts ģimnāzijas statusa zaudēšanai, tādējādi nepieļaujot iespēju mazināt izglītojamo tiesības uz kvalitatīvu izglītību. Krāslavas Valsts ģimnāzijai, zaudējot valsts ģimnāzijas statusu, nav liegtas iespējas nodrošināt izglītojamos ar atbilstošu un kvalitatīvu izglītības satura un metožu pielietošanu, tai skaitā radot apstākļus radošai brīvībai attiecīgajos standartos paredzēto mācību rezultātu sasniegšanā noteiktos izglītības posmos un pakāpēs. Izglītības iestādei nav tiesiska pamata uzskatīt, ka valsts ģimnāzijas statusa anulēšana radīs negatīvu ietekmi un sekas uz pedagogu un izglītojamo mācību darba rezultātiem. Tieši pretēji, pedagogiem ir jāveicina izglītojamos tiekties pēc augstākiem rezultātiem, lai, izpildot noteiktos kritērijus, izglītības iestādei, iesniedzot nepieciešamos dokumentus Izglītības un zinātnes ministrijā līdz 2024. gada 15. janvārim, būtu tiesības pretendēt uz valsts ģimnāzijas statusa iegūšanu, sākot ar 2024. gada 1. septembri, atbilstoši noteikumu Nr. 518 2. un 3. punktā ietvertajam regulējumam. Līdz ar to ir pamats uzskatīt, ka Krāslavas Valsts ģimnāzija, tās pedagogi un izglītojamie arī pēc valsts ģimnāzijas statusa anulēšanas var turpināt mācību procesu līdzšinējā sasniegtās izglītības kvalitātes līmenī arī no 2021. gada 1. septembra;

3.2. Krāslavas Valsts ģimnāzijas izglītojamo sasniegumi sporta un kultūras jomā nav tieši saistīti ar valsts ģimnāzijas statusu, un attiecīgās iespējas apgūt nepieciešamās iemaņas un piedalīties dažādās sporta sacensībās un mākslinieciskās pašdarbības kolektīvu konkursos neietekmē valsts ģimnāzijas statusa esamība;

3.3. apgalvojums, ka, zaudējot valsts ģimnāzijas statusu, Krāslavas Valsts ģimnāzijai nebūs iespēju nodrošināt izglītojamiem interesējošus mācību kursus, nav balstīts faktos, un no tā neizriet tiešs attiecīgais secinājums. Saskaņā ar Ministru kabineta 2019. gada 3. septembra noteikumu Nr. 416 “Noteikumi par valsts vispārējās vidējās izglītības standartu un vispārējās vidējās izglītības programmu paraugiem” (turpmāk – noteikumi Nr. 416) 12.6. apakšpunktu izglītības iestāde var īstenot izglītojamo interesēm atbilstošus specializētos kursus. Līdz ar to, arī izglītības iestāde, kurai nav piešķirts valsts ģimnāzijas statuss, ir tiesīga īstenot izglītojamo interesēm atbilstošus specializētos kursus. Noteikumu Nr. 416 12.2. apakšpunkts paredz, ka izglītības iestāde piedāvā vismaz četrus padziļinātos kursus, no kuriem izglītojamais atbilstoši savām interesēm izvēlas un apgūst trīs; izglītības iestāde īsteno vismaz divus padziļināto kursu komplektus; katru kursu komplektu veido trīs padziļinātie kursi ar vismaz vienu atšķirīgu padziļināto kursu katrā komplektā. No informācijas, kuru izglītības iestādes, kas īsteno vispārējās vidējās izglītības programmas, saskaņā ar noteikumu Nr. 416 11. pielikuma 8. punktu un Ministru kabineta 2019. gada 25. jūnija noteikumu Nr. 276 “Valsts izglītības informācijas sistēmas noteikumi” 8.5. apakšpunktu ievadījušas Valsts izglītības informācijas sistēmā par 2020./2021., 2021./2022. un 2022./2023. mācību gadu, izriet, ka izglītības iestādēs, kurās izglītojamo skaits 10.-12. klasē ir 91-135, tikai septiņi procenti izglītības iestāžu piedāvā četrus padziļinātos kursus, 39 procenti izglītības iestāžu piedāvā piecus līdz sešus padziļinātos kursus, 44 procenti izglītības iestāžu piedāvā septiņus līdz deviņus padziļinātos kursus, savukārt deviņi procenti izglītības iestāžu piedāvā 10-12 padziļinātos kursus. No minētā izriet, ka izglītības iestādes, tostarp tās, kurām nav piešķirts valsts ģimnāzijas statuss, spēj piedāvāt lielāku padziļināto kursu skaitu par noteikumu Nr. 416 12.2. apakšpunktā noteikto minimālo padziļināto kursu skaitu;

3.4. no Vispārējās izglītības likuma 40. panta ceturtās daļas izriet, ka reģionālā metodiskā centra un pedagogu tālākizglītības centra funkciju veikšanas pienākums noteikts katrai valsts ģimnāzijai. Tādējādi attiecīgās funkcijas veic arī citas Latgales plānošanas reģionā esošās valsts ģimnāzijas – Daugavpils Valsts ģimnāzija, Rēzeknes Valsts 1. ģimnāzija, Balvu Valsts ģimnāzija, Viļakas Valsts ģimnāzija. Piešķirot Vispārējās izglītības likuma 63. panta otrajā daļā minēto papildu finansējumu, katru gadu tiek slēgts līgums starp Izglītības un zinātnes ministriju, valsts ģimnāziju un valsts ģimnāzijas dibinātāju, norādot, kuru pašvaldību vispārējās izglītības iestāžu pedagogiem attiecīgais pakalpojums sniedzams, tādējādi nodrošinot pakalpojuma sniegšanu visās Latvijas pašvaldībās. Vienlaikus Izglītības likuma 17. panta trešās daļas 24. punkts paredz pašvaldības pienākumu organizēt pedagogu profesionālās meistarības pilnveidi, koordinēt un nodrošināt metodisko darbu. No minētā izriet, ka valsts ģimnāzijas statusa zaudēšanas gadījumā Krāslavas Valsts ģimnāzijas pedagogi un citu Krāslavas novada vispārējās izglītības iestāžu pedagogi nezaudēs iespēju, piemēram, apmeklēt profesionālās pilnveides kursus;

3.5. Izglītības un zinātnes ministrijas sniegtā informācija liecina par to, ka Krāslavas Valsts ģimnāzija nav izpildījusi noteikumu Nr. 129 5.4.1. apakšpunktā minēto kritēriju četrus gadus pēc kārtas. Pēc stāvokļa uz kārtējā gada 5. septembri, Krāslavas Valsts ģimnāzijas izglītojamo mācību rezultātu valsts centralizētajos eksāmenos vidējais procentuālais novērtējums papildus šā rīkojuma 2.1. apakšpunktā minētajam bijis attiecīgi par 7,05 procentiem augstāks nekā vidēji valstī 2018. gadā (Krāslavas Valsts ģimnāzijā 56,73 procenti, valstī vidēji 49,68 procenti) un par 3,89 procentiem augstāks nekā vidēji valstī 2017. gadā (Krāslavas Valsts ģimnāzijā 53 procenti, valstī vidēji 49,11 procenti). Minētais liecina par konsekventu atbilstības nenodrošināšanu noteikumu Nr. 129 5.4.1. apakšpunktā minētajam kritērijam.

4. Šā rīkojuma izdošana pamatota ar šādiem lietderības apsvērumiem:

4.1. noteikumu Nr. 129 5. punkts kontekstā ar 9. punktu nosaka, kādas prasības ir nepieciešams izpildīt valsts ģimnāzijai, lai tā atbilstu piešķirtajam valsts ģimnāzijas statusam. No minētajām normām izriet, ka Krāslavas Valsts ģimnāzija ir atbilstoša tai piešķirtajam valsts ģimnāzijas statusam tikai tādā gadījumā, ja tiek izpildītas attiecīgās prasības. Par tiesisko (leģitīmo) mērķi, kas sasniedzams ar šo rīkojumu, uzskatāma tāda valsts ģimnāziju tīkla saglabāšana, kurā valsts ģimnāzijas ir atbilstošas tām noteiktajām prasībām. Šis rīkojums ir nepieciešams, lai anulētu valsts ģimnāzijas statusu Krāslavas Valsts ģimnāzijai, kas uzskatāma par neatbilstošu tai piešķirtajam valsts ģimnāzijas statusam, tādējādi arī novēršot sabiedrības maldināšanu par izglītības iestādei piešķirto statusu, kas liecina par īpašu prasību izpildi izglītības iestādes darbībā;

4.2. šā rīkojuma 1.3. un 1.4. apakšpunktā ir pamatota Krāslavas Valsts ģimnāzijas neatbilstība noteikumu Nr. 129 5.1.3. un 5.4.1. apakšpunktā minētajiem kritērijiem pēc stāvokļa uz 2019. gada 5. septembri un 2020. gada 5. septembri. Kritēriji, kuriem konstatēta Krāslavas Valsts ģimnāzijas neatbilstība, ir būtiski attiecībā uz valsts ģimnāzijas statusa saglabāšanu, jo tie liecina par izglītības iestādē iegūstamās izglītības kvalitāti, tostarp kontekstā ar šādas izglītības īstenošanu atbilstoši augstajam pieprasījumam, t.i., uzņemto izglītojamo skaitam. Krāslavas Valsts ģimnāzijas atbilstība abiem minētajiem kritērijiem nav nodrošināta divus gadus pēc kārtas, kas liecina par to, ka arī pēc neatbilstības konstatēšanas atbilstoši stāvoklim uz 2019. gada 5. septembri nav bijis iespējams nodrošināt atbilstību minētajiem kritērijiem atbilstoši stāvoklim uz 2020. gada 5. septembri. Izglītības iestāde, pretendējot uz valsts ģimnāzijas statusu, ir informēta par valsts ģimnāzijām nepieciešamo prasību izpildi un atbilstoši rīkojas, un normatīvais regulējums paredz, kādos gadījumos statuss var tikt anulēts. Turklāt, šā rīkojuma 3.5. apakšpunktā minēts, ka Krāslavas Valsts ģimnāzija nav izpildījusi noteikumu Nr. 129 5.4.1. apakšpunktā minēto kritēriju četrus gadus pēc kārtas, kas liecina par konsekventu atbilstības nenodrošināšanu noteikumu Nr. 129 5.4.1. apakšpunktā minētajam kritērijam. Ņemot vērā to, ka ir konstatēta Krāslavas Valsts ģimnāzijas neatbilstība valsts ģimnāzijas kritērijiem divus gadus pēc kārtas, secināms, ka tās darbība nav atbilstoša valsts ģimnāzijas statusam, un nav gūstamu pārliecinošu indikāciju par Krāslavas Valsts ģimnāzijas darbības atbilstību valsts ģimnāzijām noteiktajām prasībām turpmākajos gados, tādēļ ir anulējams valsts ģimnāzijas statuss. Ar šo rīkojumu tiek sasniegts noteiktais tiesiskais (leģitīmais) mērķis – tāda valsts ģimnāziju tīkla saglabāšana, kurā valsts ģimnāzijas ir atbilstošas tām noteiktajām prasībām;

4.3. alternatīva, kā sasniegt šā rīkojuma 4.1. apakšpunktā minēto tiesisko (leģitīmo) mērķi, ir izglītības iestādes darbības uzlabošana, lai tā būtu atbilstoša valsts ģimnāzijai noteiktajām prasībām, taču, kā jau tika minēts šā rīkojuma 3.5. apakšpunktā, Krāslavas Valsts ģimnāzija nav izpildījusi noteikumu Nr. 129 5.4.1. apakšpunktā minēto kritēriju, kas ir būtisks attiecībā uz valsts ģimnāzijas statusa saglabāšanu, jau četrus gadus pēc kārtas. Kaut arī attiecīgais kritērijs četru gadu laikā ir pakāpeniski uzlabojies, Krāslavas Valsts ģimnāzija nav spējusi izpildīt kritēriju atbilstoši normatīvajā regulējumā noteiktajam, lai netiktu anulēts tai piešķirtais valsts ģimnāzijas statuss;

4.4. ierobežojums, kas tiek noteikts Krāslavas Valsts ģimnāzijai – zaudēt valsts ģimnāzijas statusu un vairs neveikt valsts ģimnāzijām noteiktās funkcijas – ir mazāks par sabiedrības interešu ieguvumu, jo tiek novērsta sabiedrības maldināšana par izglītības iestādei piešķirto statusu, kas liecina par īpašu prasību izpildi izglītības iestādes darbībā. Kā jau tika minēts šā rīkojuma 3.1. apakšpunktā, Krāslavas Valsts ģimnāzijai nav tiesiska pamata uzskatīt, ka valsts ģimnāzijas statusa anulēšana radīs negatīvu ietekmi un sekas uz pedagogu un izglītojamo mācību darba rezultātiem, un tā būs tiesīga pēc valsts ģimnāzijas statusa zaudēšanas turpināt mācību procesu līdzšinējā sasniegtās izglītības kvalitātes līmenī arī no 2021. gada 1. septembra. Šā rīkojuma 3.2. apakšpunktā norādīts, ka Krāslavas Valsts ģimnāzijas izglītojamo sasniegumi sporta un kultūras jomā nav tieši saistīti ar valsts ģimnāzijas statusu. No šā rīkojuma 3.3. apakšpunkta izriet, ka Krāslavas Valsts ģimnāzija varēs turpināt nodrošināt izglītojamiem interesējošus mācību kursus. Savukārt šā rīkojuma 3.4. apakšpunktā minēts, ka valsts ģimnāzijas statusa zaudēšanas gadījumā Krāslavas Valsts ģimnāzijas pedagogi un citu Krāslavas novada vispārējās izglītības iestāžu pedagogi nezaudēs iespēju, piemēram, apmeklēt profesionālās pilnveides kursus, ņemot vērā to, ka attiecīgās funkcijas veic arī pārējās Latgales plānošanas reģionā esošās valsts ģimnāzijas.

5. Ievērojot minētos apsvērumus un pamatojoties uz noteikumu Nr. 518 12. punktu, noteikumu Nr. 129 9. punktu un izglītības un zinātnes ministra ierosinājumu, Ministru kabinets nolemj anulēt valsts ģimnāzijas statusu Krāslavas Valsts ģimnāzijai ar 2021. gada 1. septembri.

6. Krāslavas Valsts ģimnāzijai līdz 2021. gada 31. augustam veikt visas nepieciešamās darbības, lai izdarītu atbilstošus grozījumus Izglītības iestāžu reģistrā, tai skaitā nodrošinot izglītības iestādes nosaukuma atbilstību Izglītības likuma 26. panta prasībām.

7. Šo rīkojumu saskaņā ar Administratīvā procesa likuma 76. panta otro daļu, 188. panta otro daļu un 189. panta pirmo daļu var pārsūdzēt Administratīvajā rajona tiesā mēneša laikā no šā rīkojuma publicēšanas dienas oficiālajā izdevumā “Latvijas Vēstnesis”.

Ministru prezidents A. K. Kariņš

Izglītības un zinātnes ministre A. Muižniece

Iesniedzējs:

Izglītības un zinātnes ministre A. Muižniece

Vizē:

Valsts sekretārs J. Volberts